
			KAPITTEL 1

			Stella

			«STELLA!»

			Pulsen min økte. Ingenting gjorde meg mer stresset enn lyden av Merediths stemme.

			«Ja?» Jeg skjulte nervøsiteten bak et nøytralt uttrykk.

			«Jeg regner med at du kan ta med alle tingene tilbake til kontoret selv.» Hun tok på seg kåpen og kastet vesken over skulderen. «Jeg har en middagsavtale jeg rett og slett ikke kan gå glipp av.»

			«Selvføl…»

			Hun forsvant ut døren.

			«…gelig kan jeg det», fullførte jeg.

			Fotografen stoppet det han holdt på med og hevet øyenbrynene mot meg. Jeg svarte med å trekke oppgitt på skuldrene. Jeg var ikke den første redaksjonsassistenten som hadde lidd under en tyrannisk sjef, og jeg kom ikke til å bli den siste.

			Det som en gang hadde vært en drøm – å jobbe i et motemagasin – hadde etter fire år i DC Style mistet all sin glans.

			Da jeg endelig hadde pakket sammen etter fotoshooten, levert tingene på kontoret og begynt å gå hjemover, var pannen min dekket av svette og musklene føltes som gelé.

			Solen hadde gått ned for en halvtime siden, og gatelysene kastet et tåkete, oransje skjær over de snødekte fortauene.

			Det var utstedt et snøstormvarsel, men uværet skulle ikke slå til før senere på kvelden. Det var også raskere for meg å gå hjem enn å ta T-banen, hvor de fikk panikk så fort det kom så mye som en centimeter snø.

			Man skulle tro byen var bedre forberedt med tanke på at det snødde hvert år, men neida. Ikke D.C.

			Jeg burde ikke sjekket telefonen mens jeg gikk, spesielt ikke i dette været, men jeg klarte ikke å la være.

			Jeg åpnet e-posten jeg hadde fått tidligere på ettermiddagen og stirret på den i håp om at ordene skulle bli mindre opprørende, men det skjedde ikke.

			Fra 1. april vil prisen for et privat rom hos Greenfield eldreboliger øke til 6500 dollar per måned. Vi beklager på forhånd eventuelle ulemper dette måtte medføre, men vi er sikre på at endringene vil resultere i enda høyere kvalitet på omsorgen for våre beboere …

			Den grønne smoothien jeg hadde drukket til lunsj skvulpet i magen.

			Ulemper, skrev de. Som om de ikke økte prisene på et omsorgssenter med over tjue prosent. Som om ikke ekte, levende, sårbare mennesker ville lide på grunn av den nye ledelsens grådighet.

			Inn, en, to, tre. Ut, en, to, tre.

			Jeg prøvde å la de dype åndedragene mine skylle bort den økende angsten.

			Maura hadde praktisk talt oppdratt meg. Hun var den eneste personen som alltid hadde vært der for meg, selv om hun ikke visste hvem jeg var lenger. Jeg kunne ikke flytte henne til et annet omsorgssenter. Greenfield var det beste i området, og det hadde blitt hjemmet hennes.

			Ingen av vennene mine eller noen i familien min visste at jeg hadde betalt for oppholdet hennes. Jeg orket ikke spørsmålene det garantert ville føre til. 

			Jeg måtte bare finne en måte å dekke de høyere kostnadene på. Kanskje jeg kunne ta på meg flere samarbeid, eller forhandle frem høyere satser for bloggen min og på Instagram. Jeg skulle på middag med Delamonte i New York om ikke så lenge, og manageren min sa at det egentlig var en audition for stillingen som merkevareambassadør. Hvis jeg …

			«Frøken Alonso.»

			Den dype, fyldige stemmen strøk over huden min som sort fløyel og fikk meg til å stanse. Jeg grøsset, en blanding av nytelse og advarsel.

			Jeg kjente igjen denne stemmen.

			Jeg hadde bare hørt den tre ganger i mitt liv, men det var nok. Akkurat som mannen som eide den, var den uforglemmelig.

			Uro blusset opp i brystet mitt før jeg fikk slukket den. Jeg snudde på hodet og lot øynene vandre over noen kraftige vinterdekk og de slanke, gjenkjennelige linjene til en svart McLaren som hadde stanset ved siden av meg. Blikket mitt traff til slutt det nedrullede passasjervinduet og mannen som eide stemmen.

			Hjertet mitt hoppet over et slag.

			Mørkt hår. Whiskyfargede øyne. Et ansikt så utsøkt at det kunne vært meislet ut av Michelangelo selv.

			Christian Harper.

			Administrerende direktør i et eksklusivt sikkerhetsselskap, eier av Mirage, bygget der jeg bodde, og kanskje den vakreste og farligste mannen jeg noensinne hadde møtt.

			Jeg hadde ikke noe annet å gå på enn instinkt til å underbygge vurderingen om at han var farlig, men mage­følelsen min hadde aldri tatt feil.

			Jeg trakk pusten forsiktig. Slapp den ut. Og smilte. 

			«Mr. Harper.» Det høflige svaret mitt ble møtt med avmålt fornøyelse.

			Tydeligvis var det bare han som fikk lov til å tiltale folk med etternavn, som om vi alle levde i et gigantisk, stivt møterom.

			Øynene til Christian fulgte snøfnuggene som dalte ned på skulderen min før de møtte blikket mitt igjen.

			Hjertet mitt hoppet over enda et slag.

			Små knitringer av elektrisitet våknet til liv under tyngden av blikket hans, og det krevde all min viljestyrke å ikke ta et skritt tilbake og riste av meg den rare følelsen. 

			«Nydelig vær for en spasertur.» Kommentaren hans var om mulig mer avmålt enn blikket.

			Varmen spredte seg oppover nakken min. «Det er ikke så ille.»

			Det var først da jeg la merke til hvor raskt det hadde begynt å snø tettere. Kanskje snøstormvarselet hadde bommet litt med beregningene. 

			«Leiligheten min er bare tjue minutter unna», la jeg til for å … jeg visste ikke. Bevise at jeg ikke var dum som trasket gjennom byen i en snøstorm, antok jeg. 

			I etterpåklokskapens lys burde jeg kanskje tatt T-banen. 

			«Snøstormen er allerede på vei, og det er is over store deler av fortauene.» Christian hvilte underarmen på rattet – en bevegelse som ikke hadde noen rett til å være så tiltrekkende som den var. «Du kan sitte på med meg.»

			Han bodde også på Mirage, så det ga mening. Faktisk lå leiligheten hans bare én etasje over meg.

			Likevel ristet jeg på hodet.

			Tanken på å sitte innestengt i et avgrenset område med Christian, selv i noen minutter, fylte meg med en merkelig følelse av panikk. 

			«Jeg klarer meg. Du har sikkert bedre ting å gjøre enn å kjøre meg rundt, og det er godt for meg å gå litt for å klarne hodet.» Ordene fosset ut av meg. Jeg bablet sjelden, men når jeg først gjorde det, kunne ingenting annet enn en atombombe stoppe meg. «Det er god trening, og jeg må uansett teste de nye vinterskoene mine. Dette er den første gangen jeg bruker dem i år.» Slutt å snakke. «Så jeg setter pris på tilbudet ditt, men jeg må dessverre takke nei.»

			Jeg var andpusten i det jeg avsluttet den delvis usammenhengende minitalen min. 

			Jeg var blitt bedre på å si nei, men jeg overforklarte meg fortsatt hver gang. 

			«Gir det mening?» la jeg til da Christian forble taus.

			Et iskaldt vindkast valgte å fare forbi i akkurat det øyeblikket. Det rev hetten av jakken min, trengte seg gjennom lagene med klær og inn til knoklene mine, og utløste en ufrivillig skjelving.

			Jeg hadde svettet som en gris i studioet, men nå var jeg så kald at selv minnet om varme var dekket av rim.

			«Det gjør det.» Christian snakket endelig, men tonen og uttrykket hans var uleselig.

			«Bra.» Ordet ristet gjennom de klaprende tennene mine. «Da skal jeg bare …»

			Den myke lyden av en bildør som låste seg opp avbrøt meg.

			«Sett deg inn i bilen, Stella.»

			Jeg satte meg inn i bilen.

			Jeg fortalte meg selv at det var fordi temperaturen hadde sunket tjue grader i løpet av fem minutter, men jeg visste at det var en løgn.

			Det var lyden av navnet mitt sagt med akkurat den stemmen, uttalt med en så rolig autoritet at kroppen min adlød før jeg rakk å protestere.

			Til å være en mann jeg knapt kjente, hadde han mer makt over meg enn nesten alle andre.

			Christian kjørte ut fra fortauet og vred på en bryter på dashbordet. Et sekund senere strømmet luften ut av ventilene og varmet den iskalde huden min.

			Bilen luktet av lær og dyre krydder, og den var urovekkende ren. Ikke noe papir, ingen halvtomme kaffekopper, ikke engang et støvkorn. 

			Jeg sank dypere ned i setet og kastet et blikk bort på mannen ved siden av meg. 

			«Du får alltid viljen din, eller hva?» spurte jeg lett, i et forsøk på å løse opp den uforklarlige spenningen som lå som et teppe i luften. 

			Han sendte meg et kort blikk før han fokuserte på veien igjen. «Ikke alltid.»

			I stedet for å løse seg opp, ble spenningen tettere og gled inn i årene mine. Den var varm og rastløs, som en glo som bare ventet på oksygen for å kunne blusse opp.

			Oppdrag ikke utført.

			Jeg snudde meg og stirret ut av frontruten, altfor satt ut etter dagens hendelser til å prøve meg på mer samtale. 

			Nervøsiteten som klatret i brystet mitt og opp i halsen hjalp heller ikke. 

			Jeg skulle liksom være den rolige og beherskede. Den som så solen bak enhver sky og holdt hodet kaldt uansett situasjon. Det var det bildet av meg selv jeg hadde vist frem mesteparten av livet mitt. Det var det som ble forventet av en Alonso.

			En Alonso hadde ikke angstanfall eller tilbrakte nettene med å bekymre seg for alle småting som kunne gå galt.

			En Alonso gikk ikke til psykolog eller fortalte hemmelighetene sine til en fremmed.

			En Alonso skulle være perfekt.

			Jeg tvinnet halskjedet rundt fingeren til det kuttet av blodsirkulasjonen.

			Foreldrene mine ville sannsynligvis elsket Christian. På papiret var han så perfekt som overhodet mulig.

			Rik. Pen. Veloppdratt. 

			Jeg mislikte det nesten like mye som jeg mislikte måten han dominerte rommet rundt oss på. Nærværet hans strømmet inn i hver krik og krok til det var det eneste jeg kunne konsentrere meg om.

			Jeg holdt blikket festet på veien, men duften av after­shaven hans fylte lungene mine, og det prikket i huden min når jeg tenkte over måten musklene hans spente seg hver gang han vred på rattet.

			Jeg burde ikke ha satt meg inn i bilen.

			Bortsett fra varmen var den eneste fordelen at jeg kom til å komme meg hjem til dusjen og sengen min raskere. Jeg kunne nesten ikke vente med …

			«Plantene har det bra.»

			Kommentaren var så tilfeldig og uventet at det tok meg flere sekunder å innse at noen for det første hadde brutt stillheten, og for det andre at det faktisk var Christian og ikke bare i hodet mitt.

			«Unnskyld?»

			«Plantene i leiligheten min.» Han stoppet i et lyskryss. «De har det bra.»

			Hva hadde det … Åh.

			Jeg forsto det endelig, og forståelsen ble etterfulgt av et lite glimt av stolthet.

			«Det var godt å høre.» Jeg ga ham et forsiktig smil nå som samtalen var på trygg, nøytral grunn. «De trenger bare litt kjærlighet og oppmerksomhet for å trives.»

			«Og vann.»

			Jeg blunket av den åpenbare, tørre kommentaren. «Og vann.»

			Ordene hang mellom oss et øyeblikk før en latter unnslapp meg og Christians munn krummet seg opp i et ørlite smil.

			Stemningen ble endelig litt lettere, og knuten i brystet mitt løsnet et hakk.

			Da lyset ble grønt, overdøvet den kraftige motorlyden nesten ordene hans. «Du har grønne fingre.»

			Kinnene mine ble varme, men jeg svarte med et lite skuldertrekk. «Jeg liker planter.»

			«Perfekt person for jobben altså.»

			Plantene hans hadde vært på dødsleiet da jeg tok over stellet av dem i bytte mot å beholde prisen på den nåværende husleien.

			Etter at min venninne og tidligere romkamerat, Jules, flyttet ut forrige måned for å bo med kjæresten sin, var alternativene mine enten å få en ny romkamerat eller å flytte ut av Mirage. Jeg hadde ikke råd til å dekke hele husleien alene. Jeg hadde blitt glad i Mirage, men jeg ville heller nedgradere hjemmet mitt enn å bo med et fremmed menneske. Angsten min hadde ikke taklet det.

			Christian hadde allerede senket leieprisen for oss da vi først så på leiligheten og sa at den vanlige prisen var utenfor budsjettet vårt, så jeg ble sjokkert da han foreslo den nåværende ordningen etter at jeg tok opp at jeg kanskje måtte flytte ut.

			Det var litt mistenkelig, men han var venn med ektemannen til venninnen min Bridget, noe som gjorde det lettere å godta tilbudet hans. Jeg hadde tatt vare på plantene hans i fem uker og det hadde ikke skjedd noe forferdelig. Jeg så ham aldri når jeg var der. Jeg bare låste meg inn, vannet plantene og dro.

			«Hvordan visste du at jeg var god på det?» Han kunne ha foreslått utallige oppgaver – gjøre ærender for ham, vaske klærne hans, gjøre rent i huset hans (selv om han allerede hadde hushjelp på heltid). Plante-greiene var påfallende spesifikt. 

			«Det visste jeg ikke.» Likegyldighet og en antydning av noe udefinerbart snodde seg gjennom stemmen hans. «Det var bare flaks.»

			«Du virker ikke som en som tror på tilfeldigheter.»

			Christians mangel på sentimentalitet kom til syne i alt han gjorde og hadde på seg – de skarpe linjene i dressen hans, den rolige presisjonen i ordene hans, det kjølige, distanserte blikket.

			Dette var egenskapene til noen som elsket logikk, makt og iskald, nådeløs pragmatisme. Ikke noe så diffust som tilfeldigheter.

			Av en eller annen grunn syntes Christian det var morsomt. «Jeg tror mer på det enn du tenker.»

			Den selvironiske tonen hans vekket nysgjerrigheten min. 

			Til tross for at jeg hadde tilgang til leiligheten hans, visste jeg frustrerende lite om ham. Leiligheten hans var et bilde på plettfritt design og luksus, men inneholdt få eller ingen personlige eiendeler.

			«Lyst til å utdype?» prøvde jeg meg.

			Christian kjørte inn i den private garasjen på Mirage og parkerte på den reserverte plassen sin nær inngangen til bygget.

			Ikke noe svar.

			Men det hadde jeg heller ikke forventet.

			Christian Harper var en mann innhyllet i rykter og skygger. Selv Bridget visste lite om ham, annet enn ryktet hans.

			Vi snakket ikke da vi gikk gjennom inngangen og inn til lobbyen.

			Med sine hundre og nittitre centimeter var Christian godt og vel tolv centimeter høyere enn meg, men jeg var fortsatt høy nok til å holde følge med de lange skrittene hans.

			Skrittene våre gikk i takt på marmorgulvet.

			Jeg hadde alltid vært usikker på høyden min, men Christians dominerende nærvær omsluttet meg som et teppe og trakk oppmerksomheten bort fra amazonekroppen min.

			«Ikke flere spaserturer i snøstormer, frøken Alonso.» Vi stoppet ved heisene og vendte oss mot hverandre. Det lille smilet hans kom tilbake, fullt av doven sjarm og selvsikkerhet. «Jeg kan ikke ha noe av at leietakerne mine dør av hypotermi. Det ville være dårlig for forretningene.»

			Nok en uventet latter krøp opp halsen min. «Jeg er sikker på at du raskt finner noen som kan erstatte meg.»

			Jeg var ikke sikker på om andpustenheten skyldtes kulden som fortsatt satt i lungene, eller om det bare var effekten av å stå så nær ham.

			Jeg hadde ingen romantiske følelser for Christian. Jeg hadde ikke romantiske følelser for noen i det hele tatt; med bloggen og motemagasinet hadde jeg ikke tid til å engang tenke på dating.

			Men det betydde ikke at jeg var immun mot nærværet hans.

			Noe blusset opp i de whiskyfargede øynene før det kjølnet. «Det tror jeg ikke.»

			Den milde andpustenheten forvandlet seg til noe tyngre som kvalte stemmen min.

			Hver setning som kom ut av munnen hans var en kode jeg ikke kunne knekke, ladet med en skjult mening bare han kjente til, mens jeg famlet i mørket.

			Jeg hadde snakket med Christian tre ganger i mitt liv: én gang da jeg skrev under på leiekontrakten, én gang i Bridgets bryllup, og én gang da vi diskuterte leiesituasjonen min uten Jules.

			Alle tre gangene hadde jeg gått derfra mer urolig enn før.

			Hva var det vi snakket om igjen?

			Det hadde gått mindre enn et minutt siden Christians svar, men det minuttet hadde gått så sakte at det like gjerne kunne vært en evighet siden.

			«Christian.»

			En dyp stemme med en liten aksent kuttet tråden som holdt det svevende øyeblikket vårt oppe.

			Tiden gikk tilbake til sitt vanlige tempo, og jeg pustet raskt ut før jeg snudde på hodet.

			Høy. Mørkt hår. Olivenfarget hud.

			Nykommeren var ikke like klassisk kjekk som Christian, men han fylte ut Delamonte-dressen sin med så mye rå maskulinitet at det var vanskelig å se bort.

			«Håper jeg ikke forstyrrer.» Delamonte-fyren kastet et raskt blikk i min retning.

			Jeg hadde aldri vært spesielt tiltrukket av eldre menn, og han måtte være enten i midten eller slutten av tredveårene, men wow.

			«Ikke i det hele tatt. Du er helt presis.» Et snev av irritasjon gjorde Christians ellers smidige svar hardere. Han stilte seg foran meg og blokkerte meg fra Delamonte-fyrens synsfelt og omvendt.

			Den andre mannen hevet et øyebryn før masken av likegyldighet forsvant og avslørte et smil.

			Han gikk rundt Christian, så bevisst at det nesten virket som om han ertet ham, og rakte frem hånden. «Dante Russo.»

			«Stella Alonso.»

			Jeg forventet at han skulle håndhilse, men til min overraskelse løftet han hånden min og strøk leppene over knokene mine i stedet. 

			Fra hvem som helst andre ville det vært pinlig, men i stedet kjente jeg en følelse av velbehag.

			Kanskje det var aksenten. Jeg hadde en svakhet for alt italiensk.

			«Dante.» Under den rolige overflaten i Christians stemme lå det noe skarpt som kunne skjære gjennom bein. «Vi er sent ute til møtet vårt.»

			Dante virket uberørt. Hånden hans dvelte rundt min et langt sekund før han slapp den.

			«Det var hyggelig å møte deg, Stella. Jeg er sikker på at vi ses igjen.» Den fyldige stemmen hans inneholdt et hint av latter.

			Jeg mistenkte at den spøkefulle tonen ikke var rettet mot meg, men mot mannen som betraktet oss med is i blikket.

			«Takk. Det var hyggelig å møte deg også.» Jeg var nesten i ferd med å smile til Dante, men noe sa meg at det ikke ville være lurt akkurat nå. «Ha en fin kveld.» Jeg så bort på Christian. «God natt, Mr. Harper. Takk for skyssen.»

			Jeg la til en leken tone i stemmen, i håp om at henvisningen til vår absurde formalitet tidligere ville slå sprekker i det harde ansiktet hans.

			Men det rørte seg ikke i det hele tatt idet han nikket. «God natt, Frøken Alonso.»

			Greit.

			Jeg forlot Christian og Dante i lobbyen, hvor de fikk mer enn bare noen få beundrende blikk fra forbipasserende, og tok heisen opp til leiligheten min. På grunn av høyde­begrensning på bygninger i D.C. var det så nær en toppleilighet som jeg kunne komme uten å flytte inn hos Christian i ellevte etasje.

			Jeg visste ikke hva som hadde forårsaket Christians plutselige humørskifte, men jeg hadde nok av egne bekymringer uten å legge ham til listen min.

			Jeg rotet gjennom vesken og prøvde å finne nøklene mine blant sminke, kvitteringer og hårstrikker.

			Jeg trengte virkelig en bedre måte å organisere vesken på.

			Etter flere minutter med leting lukket hånden min seg rundt metallnøkkelen.

			Jeg hadde akkurat stukket den inn i låsen da en velkjent kulde krøp over huden min, og hårene i nakken min reiste seg.

			Jeg rykket til og så meg rundt.

			Det var ikke tegn til noe annet liv i gangen, men den stille duren fra varmeanlegget fikk plutselig en illevarslende tone.

			Minner om maskinskrevne lapper og private bilder gjorde pusten min overfladisk før jeg blunket dem bort.

			Slutt å være så paranoid.

			Jeg bodde ikke lenger i et gammelt, usikret hus nær campus. Jeg var på Mirage, et av D.C.s best bevoktede boligbygg, og jeg hadde ikke hørt fra ham på to år.

			Sjansen for at han skulle dukke opp akkurat her, av alle steder, var minimal. 

			Likevel brøt en plutselig følelse av hastverk gjennom lammelsen som holdt kroppen min fast. Jeg låste raskt opp ytterdøren og lukket den bak meg. Lysene slo seg på idet jeg skjøv låsbolten på plass.

			Det var først etter at jeg hadde sjekket hvert rom i leiligheten og forsikret meg om at det ikke gjemte seg noen inntrenger i skapet eller under senga at jeg klarte å slappe av.

			Alt var i orden. Han var ikke tilbake, og jeg var trygg.

			Men til tross for forsøket på å berolige meg selv, var det en liten del av meg som ikke kunne fri seg fra at magefølelsen min hadde hatt rett, og at noen hadde holdt øye med meg i gangen.

		

	
		
			KAPITTEL 2

			Christian

			DØREN TIL BIBLIOTEKET LUKKET SEG STILLE BAK MEG. 

			Jeg krysset rommet med langsomme, målrettede skritt til jeg kom frem til sittegruppen hvor Dante hadde satt seg til rette med et glass whisky.

			En muskel i kjeven min rykket til.

			Hvis vi ikke hadde kjent hverandre så lenge, og hvis jeg ikke skyldte ham en tjeneste, ville hodet hans allerede ligget knust på bartrallen ved siden av ham.

			Ikke bare fordi han hadde forsynt seg av spriten min, men også for det lite underholdende showet nede i lobbyen.

			Jeg likte ikke at folk rørte det som var mitt.

			«Ro ned på skulingen, Harper.» Dante drakk rolig av drinken sin. «Ellers blir ansiktet ditt sånn permantent, og da vil ikke damene sette like stor pris på det lenger.»

			Det kalde smilet mitt viste hvor lite jeg brydde meg. «Hvis du fulgte ditt eget råd, ville du kanskje ikke sovet på et annet rom enn forloveden din.»

			Tilfredsstillelse fylte brystet mitt da øynene hans ble smale. Hvis Stella var svakheten min, var Vivian hans.

			Jeg var ikke interessert i forholdet deres, men det moret meg å se ham flekke tenner hver gang jeg nevnte forloveden han påsto at han hatet.

			Og jeg som trodde jeg hadde problemer. Dante hadde problemer verdt to milliarder dollar.

			«Greit», sa han kort. Den spøkefulle tonen forsvant, og tilbake var den kalde drittsekken jeg var vant til. «Men jeg kom ikke hit for å diskutere Vivian eller Stella, så la oss komme til saken. Når i helvete kan jeg kvitte meg med maleriet? Det er rett og slett vondt å se på.»

			Jeg skjøv tankene om mørke krøller og grønne øyne til side ved påminnelsen om den andre gåtefulle kvinnen i livet mitt.

			Magda, maleriet som hadde vært en forbannelse siden det først endte opp hos meg. Ikke på grunn av hva det var, men på grunn av hva det representerte.

			«Ingen ba deg henge det opp i galleriet ditt.» Jeg gikk til baren og skjenket meg en drink. Dante, den jævelen, hadde ikke satt korken tilbake i flasken med min beste whisky. «Du kan bare dytte det bakerst i skapet for min del.»

			«Så jeg betalte så mye for Magda bare for å dytte det bakerst i skapet? Det ville ikke være mistenkelig i det hele tatt.» Stemmen hans var full av sarkasme.

			«Du har et problem. Jeg ga deg en løsning.» Jeg trakk likegyldig på skuldrene. «Det er ikke min feil at du ikke vil ta imot den. Og bare så det er sagt …» Jeg satte meg overfor ham. «Jeg betalte for maleriet.»

			I all hemmelighet riktignok. Så langt offentligheten var kjent med, var Dante Russo den stolte eieren av et av de styggeste kunstverkene som fantes. Takket være noen forfalskede dokumenter trodde folk også at det heslige maleriet var så uvurderlig at det var verdt å både drepe og stjele for.

			Jeg hadde ikke ønsket at folk skulle være ute etter maleriet, men jeg trengte en unnskyldning for hvorfor jeg hadde brukt så mye ressurser på å vokte over det.

			Det inneholdt ikke forretningshemmeligheter som kunne ryste verden slik som alle trodde. Men det hadde inneholdt noe personlig som jeg aldri kom til å dele.

			Han studerte meg over kanten på glasset sitt. «Hvorfor bryr du deg fortsatt så mye om det? Du fikk det du trengte fra det, og du fant forræderen din. Bare brenn den fordømte greia. Etter at jeg har solgt det tilbake til deg», la han til. «For syns skyld.»

			«Jeg har mine grunner.»

			Én grunn, for å være eksakt, men han ville ikke trodd meg hvis jeg fortalte ham det.

			Jeg fikk meg ikke til å ødelegge maleriet. Det var for dypt vevet inn i de taggete bitene av fortiden min.

			Jeg var ikke sentimental i det hele tatt, men det var to områder i livet mitt hvor den vanlige, kjølige fornuften min ikke gjaldt: Stella og Magda. 

			Axel, en tidligere ansatt som hadde stjålet Magda og pantsatt det hos Sentinel, min største jævla konkurrent, hadde dessverre ikke falt inn under unntakskategorien.

			Han hadde trodd maleriet inneholdt strengt hemmelige, og derfor svært lukrative, forretningshemmeligheter fordi det var det jeg hadde fortalt de få menneskene jeg hadde satt til å vokte det.

			Lite visste de at maleriets verdi stammet fra noe langt mer personlig og langt mindre nyttig for dem.

			Jeg hadde kvittet meg med Axel og ventet lenge nok til at Sentinel senket skuldrene før jeg rotet med datasystemet deres, nok til at det kostet dem millioner. Ikke nok til å ødelegge dem, siden dette kunne spores tilbake til meg, men nok til at de skjønte budskapet.

			Idiotene som drev Sentinel var så dumme at de prøvde å stjele maleriet tilbake etter at de solgte det fordi de trodde de kunne bruke det som gjengjeldelse mot meg.

			De hadde ikke funnet noen forretningshemmeligheter i Magda, men de visste det var viktig for meg. De var på rett spor, det måtte jeg innrømme. Men de burde ha hyret noen andre enn et middelmådig gjengmedlem fra Ohio til å gjøre jobben.

			Sentinels forsøk på å dekke over sporene sine var så slurvete at det nesten var en fornærmelse.

			Nå var maleriet i Dantes varetekt, noe som tjente to formål: Jeg slapp å se på det, og ingen, ikke engang Sentinel, ville våge å stjele fra ham.

			Den siste som prøvde endte opp i koma i tre måneder med to manglende fingre, et maltraktert ansikt og knuste ribbein.

			Dante lagde en utålmodig lyd, men han var smart nok til ikke å mase mer om det.

			«Greit, men jeg beholder det ikke for alltid. Det ødelegger ryktet mitt som samler», klaget han.

			«Alle tror det er et sjeldent kunstverk fra syttenhundretallet. Du klarer deg fint», sa jeg tørt.

			I virkeligheten hadde maleriet eksistert i mindre enn tjue år.

			Det var utrolig hvor enkelt det var å forfalske «uvurderlig» kunst og dokumentasjon som bekreftet autentisiteten.

			«Jeg kommer til å miste synet av å se på den uhyrlige greia hver dag.» Dante gned tommelen over underleppen. «Når vi snakker om grotesk, Madigan ble offisielt sparket ut av Valhalla i morges.»

			Det nye samtaleemnet gjorde at stemningen endret seg.

			«Godt å bli kvitt ham.»

			Jeg hadde ingen kjærlighet til overs for oljebaronen som for tiden ble saksøkt av et halvt dusin tidligere ansatte for seksuell trakassering og overgrep.

			Madigan hadde alltid vært et sleipt svin. Dette var bare første gang han ble holdt ansvarlig for handlingene sine.

			Valhallas stolthet var det eksklusive medlemskapet som kun var tilgjengelig gjennom invitasjon for verdens rikeste og mektigste. En god del av disse medlemmene, inkludert meg selv, drev med mer eller mindre ulovlige aktiviteter.

			Men klubben hadde sine grenser, og den hadde definitivt ikke lyst til å bli dratt inn i mediesirkuset rundt Madigans rettssak.

			Jeg var bare overrasket over at de ikke hadde utvist ham tidligere.

			Dante og jeg diskuterte rettssaken og forretninger en stund før han unnskyldte seg for å ta en telefon.

			Som administrerende direktør i Russo-gruppen, et luksusvarekonsern som omfattet over tretti mote-, skjønnhets- og livsstilsmerker, tilbrakte han halvparten av sine våkne timer i forretningssamtaler.

			Fraværet av samtale gjorde at tankene mine vandret til en viss brunette.

			Hvis tankene mine var kaos, var hun ankeret mitt.

			De vendte alltid tilbake til henne.

			Minnet om henne der hun gikk nedover den snødekte gaten, med håret vilt flagrende i vinden og øynene som glitret som jade, ble sittende fast i hodet mitt. Varmen fra henne, som en solstråle som titter frem etter en storm, satt fast overalt ellers.

			Jeg burde ikke ha senket leien da hun kom for å se på bygningen, og jeg burde definitivt ikke ha latt henne beholde den lave leien etter at Jules flyttet ut. Og bare i bytte mot å ta vare på plantene mine, fordi en uselvisk handling fra min side ville ha vært altfor mistenkelig.

			Jeg brydde meg ikke om plantene. De var bare der fordi interiørdesigneren min insisterte på at de «gjorde leiligheten komplett.» Men jeg visste at Stella elsket planter, og det var bedre enn å be henne sortere papirene mine.

			Å bo i samme bygning som henne var den verste form for distraksjon, og jeg hadde ingen andre enn meg selv å takke for det.

			Tvillingflammer av ergrelse og frustrasjon brant i brystet mitt. Jeg var svak for Stella Alonso, og jeg hatet det.

			Jeg tok frem telefonen og var nesten i ferd med å åpne en viss sosiale medier-app før jeg tok meg i det. I stedet tastet jeg inn koden for det krypterte mobilnettet mitt.

			Det var ikke like kraftig som det på laptopen min, men den fungerte i en knipe.

			Frustrasjonen min trengte et utløp, og i dag var John Madigan det heldige målet. Jeg kunne ikke komme på noen som fortjente det mer.

			Jeg fant frem en liste over enhetene hans. Telefoner, data­maskiner, til og med smartkjøleskapet hans og en Bluetooth-­aktivert vekkerklokke, pluss alle tilhørende kontoer.

			Det tok meg mindre enn fem minutter å finne det jeg lette etter – en video han idiotisk nok hadde tatt av seg selv der han tvang assistenten sin til oralsex, og en rekke motbydelige meldinger han hadde sent til en av golfkompisene sine etterpå.

			Jeg videresendte det til aktoratet gjennom golfkompisens e-post. Hvis de var noenlunde gode i jobben sin, kunne de overbevise dommeren om at det var gyldig bevis.

			Meldingene gikk også til de store mediehusene, for hvorfor ikke?

			Og bare fordi Madigans ansikt irriterte meg, byttet jeg ut de mest verdifulle aksjene hans med søppelaksjer og donerte en betydelig del av pengene hans til organisasjoner som jobbet mot seksuelle overgrep.

			Spenningen slapp taket i musklene mine for hvert tastetrykk.

			Datasabotasje var bedre enn en dyptgående massasje.

			Jeg puttet telefonen tilbake i lommen akkurat idet Dante kom tilbake til biblioteket.

			«Jeg må dra tilbake til New York.» Han tok jakken sin fra sofaryggen og var tydelig irritert. «Det er en … personlig sak jeg må ta meg av.»

			«Leit å høre», sa jeg rolig. «Jeg følger deg ut.» Jeg ventet til han var halvveis ute av døren før jeg la til: «Den personlige saken handler vel ikke tilfeldigvis om at Vivians ekskjæreste dukket opp hjemme hos deg?»

			Overraskelse for over blikket hans, etterfulgt av raseri. «Hva faen har du gjort, Harper?»

			«Jeg la bare til rette for en gjenforening mellom forloveden din og en gammel venn.» En liten melding fra «Vivian», og eksen kom løpende. Patetisk, men nyttig. «Siden du likte så godt å kødde med meg, tenkte jeg å gjengjelde tjenesten. Og Dante?» Jeg nølte med hånden på dørhåndtaket. Dantes sinne var en pulserende kraft i gangen, men han kom til å komme over det. Han burde visst bedre enn å gjøre det han gjorde i lobbyen. «Rør Stella igjen, og du vil ikke lenger ha en forlovede.»

			Jeg smalt døren i ansiktet hans.

			Dante var min første klient og en gammel venn. Jeg provoserte ham sjelden.

			Men som sagt, jeg likte ikke at folk rørte det som var mitt.

			Jeg rettet på skjorteermene, gikk tilbake til biblioteket, og lot blikket mitt vandre gjennom rommet til det stanset ved det enorme innrammede puslespillet som hang over peisen.

			Ti tusen små brikker dannet et fantastisk regnbuefargespill, og linjene skapte en tredimensjonal, sfærisk effekt.

			Det hadde tatt meg fire måneder å fullføre det, men det hadde vært verdt det.

			Kryssord, puslespill, koder, de tilfredsstilte alle det umettelige behovet mitt for utfordring. Stimuli. Noe som kunne lyse opp en kjedelig verden som alltid lå fem skritt bak.

			Jo vanskeligere gåten var, jo mer higet jeg etter og fryktet løsningen.

			Det var bare en gåte jeg ikke hadde løst. Enda.

			Jeg lot tommelen gli over den lille turkise ringen i lomma.

			Når jeg endelig gjorde det, kunne jeg legge den urovekkende besettelsen min med Stella Alonso bak meg en gang for alle.

		

	
		
			KAPITTEL 3

			Stella

			25. februar

			DET HAR GÅTT TRE DAGER SIDEN JEG FIKK VITE  
at Greenfield øker prisene sine, og jeg har fortsatt ikke funnet en god løsning.

			Jeg har lett etter en annen jobb, men mitt største håp akkurat nå er den kommende Delamonte-middagen. Brady er overbevist om at det er en audition for stillingen som merkevareambassadør, og at avtalen vil være på godt over en million … HVIS jeg får den.

			Jeg tror ikke jeg noensinne har ønsket meg en avtale så sterkt som denne. Den ville ikke bare løse Greenfield-problemet mitt – i alle fall for det neste året – men Delamonte er et merke jeg alltid har ønsket å jobbe med. Det var det første designmerket jeg kjøpte selv. 

			Greit, så var det bare en parfyme jeg kjøpte på videregående, men likevel. Jeg elsket den parfymen, og jeg ville ærlig talt gitt opp alle andre samarbeid for å få jobbe med dem.

			Jeg skulle bare ønske jeg visste hva de så etter sånn at jeg kan planlegge deretter. Jeg vet ikke engang hvor mange andre bloggere som skal være med på middagen eller hvem de har invitert.

			Jeg får vel se når jeg kommer dit.

			I mellomtiden … ønsk meg lykke til. Jeg kommer til å trenge det.

			Dagens takknemlighet:

			1.	Croissanter

			2.	Tog mellom D.C. og NYC

			3.	Brady (ikke si til ham at jeg sa dette; han kommer aldri til å slutte å snakke om det)

			____________

			Turen min til New York var bare en rekke katastrofer. 

			Jeg tok toget opp den lørdagen, og da jeg ankom by-­huset der Delamonte-middagen skulle holdes, skjønte jeg at manageren min, Brady, hadde rett. Det var en audition.

			Bortsett fra Delamonte-ansatte var det bare andre bloggere til stede.

			Og selv om vi var seks stykker på middagen, brukte Luisa, administrerende direktør i Delamonte, hele mottakelsen på å skryte av Raya og Adam, de nyeste stjernene i influenser-­verdenen og det eneste paret som var til stede.

			Hennes begeistring over at Raya hadde nådd én komma fire millioner følgere forrige uke og at paret skulle en tur til Paris, gjorde at jeg knapt slapp til i samtalen.

			Den eneste gangen jeg prøvde å komme til ved å spørre om merkets nye kolleksjon, fikk jeg bare et kort svar fra Luisa før hun vendte seg tilbake til Raya.

			Hvis foreldrene mine hadde vært her, ville de nektet for at jeg var datteren deres i ren skuffelse over at jeg ikke levde opp til Alonso-navnet og fanget all oppmerksomhet under arrangementet.

			Det var katastrofe nummer én.

			Katastrofe nummer to kom etter at alle hadde satt seg og forrettene var servert.

			«Beklager at jeg er sen.» Den langtrukne stemmen sendte sjokkbølger gjennom brystet mitt. «Det var litt trafikk.»

			Nei. Det er ikke mulig.

			Jeg hadde større sjanse for å bli truffet av en meteoritt enn å støte på Christian Harper to ganger på én uke utenfor Mirage. For ikke å snakke om i New York.

			Men da jeg så opp, sto han der.

			Markerte kinnben og whiskeyfargede øyne, synd og fare innpakket i en fantastisk dress.

			Maten ble til aske i munnen min. Av alle mennesker jeg ikke ville skulle være vitne til at jeg gikk på trynet, var han øverst på listen.

			Ikke fordi jeg trodde han ville dømme meg, men fordi jeg var redd han ikke ville gjøre det. En fremmed som behandlet meg bedre enn de som liksom skulle elske meg betingelsesløst.

			Det orket jeg ikke.

			Luisa reiste seg og møtte ham med en overstrømmende klem, men jeg kunne knapt høre presentasjonen hennes over bruset av blod i ørene.

			«… administrerende direktør i Harper Security … gammel venn …»

			Christians ansiktsuttrykk var høflig, nesten uinteressert mens Luisa snakket, men det var ingenting uinteressert ved måten øynene hans holdt fast i mine.

			Mørke og gjennomskuende, som om de kunne rive vekk hver eneste maske jeg viste verden og finne de knuste bitene av jenta som gjemte seg under.

			Som om de syntes det knuste var vakkert.

			Ubehag brant gjennom meg, og jeg brøt forbindelsen ved å blunke.

			Han kunne umulig ha tenkt noe av dette.

			Han kjente meg ikke engang.

			Luisa avsluttet det som måtte være historiens lengste introduksjon, men det var først da Christian begynte å gå mot meg at jeg innså at det bare var én ledig stol ved bordet.

			Den ved siden av meg.

			«Stella.» Den dype, myke klangen i stemmen hans sendte et varmt grøss nedover ryggen min. «Dette var en hyggelig overraskelse.»

			Jeg strammet og løsnet grepet om gaffelen i takt med pusten min.

			«Christian.» Jeg kunne ikke akkurat kalle ham Mr. Harper når han brukte fornavnet mitt.

			Det var første gang jeg sa fornavnet hans, og stavelsene hang lenger igjen på tungen min enn ventet. Det var ikke ubehagelig, men altfor intimt for min del.

			Jeg motstod trangen til å vri meg i stolen mens han stirret ned på meg. Ansiktet hans var avslappet, men øynene var som flytende rav idet de beveget seg fra toppen av hodet mitt og ned til utringningen på kjolen.

			Granskingen varte mindre enn fem sekunder, men den etterlot seg et spor av ild.

			Rolig, fattet, samlet.

			«Jeg visste ikke at du var …» Jeg lette etter riktig uttrykk. «Tilknyttet Delamonte.»

			Det var ikke riktig uttrykk, men jeg visste ikke hvordan jeg ellers skulle ordlegge meg. Alle rundt bordet var motebloggere eller medlemmer av Delamonte-teamet. Christian var åpenbart ingen av delene.

			«Det er jeg ikke», sa han tørt.

			«Hemmelig moteblogger da?» Jeg sperret opp øynene og snakket med en stemme som var påtatt overrasket. «Ikke si det. Bloggen din heter … Dress og Whisky. Nei? Guns and Roses. Vent, det er jo et band.» Jeg trommet fingeren mot bordet. «Slips og …»

			«Hvis du er ferdig …» Jeg trodde ikke det var mulig, men Christians stemme ble enda tørrere. «Bytt plass med meg.»

			Jeg stoppet å tromme med fingrene. «Hvorfor?»

			Han hadde den beste plassen rett ved siden av Luisa, som var for opptatt med å snakke med – hvem ellers – Raya på den andre siden til å legge merke til at Christian ikke hadde satt seg ennå. 

			«Jeg misliker hjørnet av bordet.»

			Jeg så på ham i vantro. «Hva gjør du hvis det er et bord for fire?» Da ville jo alle plassene være ved hjørnet av bordet.

			Han møtte spørsmålet mitt med et utålmodig blikk.

			Jeg sukket og byttet plass med ham. Vi begynte å tiltrekke oss oppmerksomhet fra resten av bordet, og jeg hadde ikke lyst til å lage noe oppstyr.

			Jeg var nervøs for at Luisa ville bli opprørt over at jeg tok plassen til gjesten hennes, men utover kvelden viste Christians merkelige særhet seg å være ganske fordelaktig for meg.

			Jeg hadde direkte tilgang til Luisa, som ikke virket det minste opprørt og som endelig vendte seg mot meg etter at Raya unnskyldte seg for å gå på toalettet.

			«Takk for at du kom til New York. Jeg vet det er mer krevende for deg enn for de andre jentene.» Luisas ring glitret i lyset mens hun tok en slurk av drinken sin. 

			«Selvfølgelig.» Som om noen ville takket nei til en privat Delamonte-middag. «Jeg ville ikke gått glipp av det for noe i verden.»

			«Jeg lurer på hvorfor du ikke flytter til byen. Det er flere muligheter her enn i D.C. hvis du vil inn i motebransjen.» Hun hørtes både nysgjerrig og misfornøyd ut, som om jeg bevisst gjorde meg vanskelig som ikke var på jakt etter noe bedre.

			Det knøt seg i brystet av den indirekte påminnelsen om Maura og det som sto på spill.

			«Jeg vil være nær familie.» Maura var som familie, så det var ikke egentlig en løgn. «Men jeg vurderer å flytte snart.»

			Heller ikke løgn. Jeg vurderte å flytte. Jeg visste bare at det ikke ville skje med det første. 

			«Forresten, gratulerer med en fantastisk moteuke.» Jeg byttet tema til noe mer relevant. Jeg var ikke her for å snakke om privatlivet mitt; jeg var her for å lande en avtale. «Jeg elsket de pastellfargede jakkene.»

			Luisa lyste opp da jeg nevnte merkets nyeste høst- og vinterkolleksjon, og snart var vi dypt inne i en samtale om trendene vi hadde lagt merke til under New York Fashion Week forrige uke.

			Jeg hadde ikke vært til stede på grunn av jobb – bare seniorredaktører hos DC Style, som Meredith, hadde budsjett til å delta på NYFW – men jeg hadde sett de viktigste visningene på nettet.

			Da Raya kom tilbake fra toalettet, surnet hun ved synet av meg og Luisa som snakket ivrig sammen.

			Jeg prøvde så godt jeg kunne å overse henne.

			En gang hadde Raya og jeg vært venner. Hun hadde opprettet kontoen sin for to år siden og kontaktet meg for råd. Jeg hadde delt det jeg visste med glede, men etter at hun gikk forbi meg i antall følgere for noen måneder siden, hadde hun sluttet å svare på meldingene mine. Den eneste kontakten vi hadde nå til dags var når vi hilste på hverandre på arrangementer.

			Den raske suksessen hennes kunne spores direkte til forholdet med Adam, som selv var en stor influenser innen reiseliv. Da de begynte å date i fjor, gikk innholdet deres viralt og kontoene deres eksploderte.

			Det var ingenting som kunne måle seg med krysspromotering og det å tilfredsstille folks trang til å følge fremmedes kjærlighetsliv.

			Jeg hadde derimot blogget i nesten ti år, og kontoen min hadde stått stille på like under ni hundre tusen følgere i over et år. Det var fortsatt et stort publikum, og jeg var takknemlig for hver eneste av dem (bortsett fra botene og de ekle mennene som behandlet Instagram som en dating­app), men jeg kunne ikke fornekte sannheten.

			Jeg hadde stagnert på sosiale medier, og jeg ante ikke hvordan jeg skulle gjenopplive dem.

			Jeg nølte og mistet tråden midt i en setning.

			Raya kastet seg over pausen i samtalen som en gribb. «Luisa, jeg vil gjerne høre om Delamontes stoffarkiv i Milano», sa hun og trakk oppmerksomheten til den administrerende direktøren tilbake på seg selv. «Adam og jeg skal til Italia til våren, og …»

			Frustrasjonen bet i årene mine da Raya kapret samtalen.

			Jeg åpnet munnen for å avbryte dem. Jeg kunne se meg selv gjøre det i hodet mitt, men i virkeligheten kom ikke ordene forbi filteret av oppdragelse og den livslange sosiale angsten min.

			Katastrofe nummer tre.

			For alle andre ville ikke Rayas avbrytelse kvalifisert som en katastrofe, men hjernen min klarte ikke alltid å skille mellom motgang og en katastrofe.

			«Du klarte deg bra.»

			Hjertet mitt hoppet over et slag da Christian snakket før det fant tilbake til normal rytme. «Med hva?»

			«Luisa.» Han nikket mot den andre kvinnen. Jeg hadde ikke innsett at han fulgte med på samtalen vår; han hadde snakket med gjesten på den andre siden av ham hele tiden. «Hun liker deg.»

			Jeg sendte ham et tvilende blikk. «Vi snakket i fem minutter.»

			«Man trenger bare ett for å gjøre inntrykk på noen.»

			«Ett minutt er ikke nok til å bli kjent med noen.»

			«Jeg sa ikke bli kjent med noen.» Christian førte vinglasset opp til leppene, og ordene var avslappede, men skarpe. «Jeg sa å gjøre inntrykk.»

			«Hvilket inntrykk gjorde jeg på deg?»

			Spørsmålet gnistret mellom oss som en strømførende ledning og tok så mye oksygen at hvert åndedrag var en kamp.

			Christian satte ned glasset med en presisjon som pulserte i årene mine. «Ikke still spørsmål du ikke vil ha svar på.»

			Overraskelse blandet med sårhet blomstret i brystet mitt. «Var det så ille?»

			Fra det jeg husket, hadde vårt første møte vært ganske vanlig. Jeg hadde sagt hele to ord til ham.

			«Nei.» Ordet var et røft kjærtegn mot huden min. «Så bra.»

			Varmen spredte seg i huden min.

			«Åh.» Jeg prøvde å svelge det andpustne preget i stemmen min. «Hvis du lurte, var førsteinntrykket mitt av deg at du var velkledd.»

			Det var mitt andre inntrykk. Mitt første inntrykk hadde faktisk vært ansiktet hans. Så perfekt meislet og symmetrisk at det burde vært trykket i lærebøker som et eksempel på det gylne snitt.

			Men jeg kom ikke til å innrømme det, selv om Christian holdt en pistol mot hodet mitt.

			Hvis jeg gjorde det, kunne han tro jeg flørtet med ham, og det ville åpne opp noe jeg ikke hadde lyst til å tenke på.

			«Greit å vite.» Den tørre tonen hans var tilbake.

			Servitørene kom med dessert, noe han avslo ved å riste på hodet.

			Jeg tok en bit av den tykke sjokoladekaken før jeg spurte så uanstrengt som jeg kunne: «Hvordan vet du at Luisa liker meg?»

			«Jeg bare vet.»

			Hvis dette var måten Christian førte alle samtaler på, var jeg overrasket over at ingen hadde prøvd å knivstikke ham på møterommet ennå. Eller kanskje de hadde prøvd og mislyktes.

			«Det svarer ikke på spørsmålet mitt.»

			«Lu, kommer du til D.C. snart?» spurte han og ignorerte det krasse svaret mitt. Han brøt inn i Luisas samtale med Raya som om den andre bloggeren ikke var der.

			«Ingen planer enda.» Luisa ga ham et nysgjerrig blikk. «Hvordan det?»

			«Stella fortalte meg om et sted som ville være perfekt for fotoshooten din for herrekolleksjonen.»

			Jeg holdt nesten på å sette kaken i halsen.

			«Virkelig?» Luisa så på meg med fornyet interesse. «Det ville være perfekt timing. Vår lokasjonsansvarlig har hatt store problemer med å finne et sted som passer temaet og som ikke er oppbrukt. Hvor er det?»

			«Det er …» Jeg strevde med å finne et svar mens jeg stille forbannet Christian for å sette meg i denne situasjonen.

			Hvilket sted i D.C. passer til å fotografere en herrekolleksjon?

			«Du sa det var et gammelt lagerlokale et sted», la Christian til.

			Brikkene falt plutselig på plass.

			Det lå en gammel industribygning i utkanten av byen hvor jeg hadde tatt bilder noen ganger. Det var en travel fabrikk frem til 1980-tallet, da eieren flyttet hovedkontoret til Philadelphia. I mangel på nye eiere hadde bygningen forfalt og var nå overgrodd med ugress og eføy.

			Det var et stykke å gå for å komme seg dit, men kontrasten mellom det grønne og det gamle stålet ga en slående bakgrunn for en fotoshoot, spesielt for luksusmerker.

			Hvordan vet Christian om det?

			«Ja, riktig.» Jeg pustet lettet ut og smilte til Luisa. «Det har ikke noen adresse, men jeg kan gjerne vise deg eller noen i teamet hvordan man kommer seg dit hvis dere er interessert.»

			Hun trommet med neglene mot bordet mens hun tenkte. «Det er absolutt mulig. Har du noen eksempelbilder?»

			Jeg fant frem noen av mine gamle bilder og viste dem til Luisa, som hevet øyenbrynene anerkjennende.

			«Åh, de er nydelige. Kan du sende dem til meg? Jeg må vise dem til lokasjonsansvarlig …»

			Hjertet hoppet over et slag da Luisa ga meg mobilnummeret sitt så jeg kunne sende henne linken, men da jeg så opp, forsvant gleden idet jeg så Raya og Adam som hvisket intenst til hverandre mens de kastet blikk i min retning.

			Angsten summet under huden min som en sverm med bier.

			Hviskingen brakte meg tilbake til ungdomsskolen da alle fniste og hvisket bak hendene sine når jeg kom inn i et rom. Jeg hadde tidlig skutt i været, og som trettenåring var jeg høy, tynn og klossete nok til å være et lett bytte for mobbere.

			Jeg hadde siden den gang blitt mer komfortabel i egen kropp, men angsten hadde aldri forsvunnet.

			«Hvorfor deler dere ikke vitsen med oss?» Christians tilsynelatende avslappede forespørsel skjulte en mørk undertone som visket vekk smilene til Raya og Adam. «Den må være god.»

			«Vi snakket om noe personlig.» Raya himlet med øynene, men uttrykket hennes hadde et snev av nervøsitet.

			«Jeg skjønner. Neste gang, la være å gjøre det under et offentlig arrangement. Det er respektløst.» Innholdet i irettesettelsen hans var mildt, men han leverte det med så giftig forakt at Raya ble fullstendig rød i ansiktet.

			I stedet for å forsvare kjæresten sin, stirret Adam ned på tallerkenen med et blekt ansikt.

			Samtalen hadde vært så kort og holdt en så lav tone at resten av bordet var helt uvitende. Selv ikke Luisa la merke til det; hun var for opptatt med å sende meldinger til noen (sannsynligvis hennes lokasjonsansvarlig).

			«Takk», sa jeg stille, og ønsket jeg var modig nok til å konfrontere Raya selv.

			«De irriterte meg», svarte Christian likegyldig.

			Likevel la det seg en varme i magen min som ble værende gjennom resten av middagen og de sedvanlige avskjedene.

			Da jeg forlot huset en halvtime senere, følte jeg meg ørlite bedre angående sjansene mine for å få ambassadørskapet, men det var langt fra sikkert. Jeg var fortsatt overbevist om at Luisa foretrakk Raya, uansett hva Christian sa.

			Apropos …

			Jeg kastet et blikk bort på ham idet han begynte å gå ved siden av meg. Jeg bodde på et lite hotell ikke langt fra Luisa, men jeg tvilte på at Christian også bodde der. Han hadde sikkert et sted i byen; i det minste ville han bo på et sted som Carlyle eller Four Seasons, ikke et hotell med kun åtte rom og ingen designløsninger.

			«Følger du etter meg?» spurte jeg lett idet vi svingte rundt hjørnet og gikk inn en sidegate.

			Christians nærvær dominerte fortauet, trengte seg inn i skyggene og gjorde luften rundt oss ugjennomtrengelig. Så stille og dødelig at selv mørket ikke våget å røre ham.

			«Jeg bare forsikrer meg om at du kommer deg trygt tilbake på hotellet ditt», sa han rolig.

			«Først bilturen, og nå dette. Utøver du alltid så god service for leietakerne dine?»

			Et røykfylt glimt passerte gjennom de whiskyfargede øynene hans og sendte varme opp i kinnene mine, men Christian lot være å spøke.

			«Nei.» Kort, enkelt og sagt med selvsikkerheten til en som aldri trengte å forklare seg. Vi gikk i stillhet litt til før han sa: «For å svare på spørsmålet ditt fra tidligere, jeg vet at hun liker deg fordi jeg kjenner Luisa. Det høres kontra­intuitivt ut, men når hun er imponert over noen, setter hun dem på vent. Hun er mer interessert i å grille dem hun er usikker på.»

			Jeg var allerede så vant til de brå temaskiftene hans at jeg ikke nølte et sekund.

			«Kanskje.» Jeg ville tro det idet jeg så det, altså når jeg fikk avtalen. «Hvordan kjenner du henne så godt?»

			Luisa var tjue år eldre enn Christian, men det hadde ikke så mye å si. Eldre kvinner lå med yngre menn hver dag. Det ville forklare måten hun lyste opp når hun så ham.

			En liten rynke dannet seg i pannen min av en grunn jeg ikke greide å identifisere.

			«Jeg er venn med nevøen hennes. Og nei, jeg har aldri ligget med henne.» Stemmen hans inneholdt et snev av latter.

			Varme blusset opp i kinnene mine, men heldigvis var stemmen min kjølig og jevn. «Takk for informasjonen, men jeg er ikke interessert i kjærlighetslivet ditt», sa jeg og løftet på haken.

			«Jeg sa aldri noe om kjærlighet, frøken Alonso.»

			«Greit, jeg er ikke interessert i sexlivet ditt.»

			«Hmm. Det er synd.» Latteren i stemmen hans ble tydeligere.

			Hvis han prøvde å provosere meg, ville han ikke lykkes.

			«Bare for deg», sa jeg søtt.

			Vi stoppet foran hotellet mitt. Lyset fra vinduene skar over ansiktet til Christian slik at halvparten var skyggelagt. Lys og mørke.

			To sider av samme mynt.

			«En ting til.» Pusten min lagde små hvite skyer i luften. «Hvorfor dukket du opp på middagen i kveld?»

			Det var ikke for å ta igjen det tapte med Luisa; han hadde knapt snakket med henne hele kvelden.

			En skygge gled over øynene hans før den sank inn under den kjølige, ravfargede overflaten. «Det var noen jeg ville møte.»

			Ordene sank inn i luftrommet mellom oss. Jeg hadde ikke innsett hvor nærme vi sto før nå.

			Lær, krydder og vinter. Det var alt som eksisterte før Christian tok et skritt tilbake og nikket mot hotellinngangen. En tydelig avvisning.

			Jeg åpnet munnen, men lukket den igjen og gikk forbi ham.

			Det var ikke før jeg nådde de roterende glassdørene at nysgjerrigheten overmannet tvilen min.

			Jeg snudde meg og forventet egentlig at Christian allerede var borte, men han sto fortsatt ved foten av trappen. Mørkt hår, mørk frakk og et ansikt som på en eller annen måte var enda vakrere når det lå delvis skjult i skyggen.

			«Hvem ville du møte?»

			Det var så kaldt at lungene mine brant, men likevel ventet jeg på svaret hans.

			Noe lekent, men farlig, kom til syne i øynene hans før han snudde seg bort. «God natt, Stella.»

			Ordene drev inn i ørene mine etter at natten allerede hadde slukt ham helt.

			Jeg pustet tungt ut og ristet av meg den elektriske knitringen i huden.

			Men tankene om Christian, Luisa og til og med Delamonte forsvant da jeg kom inn på rommet mitt. Jeg sjekket telefonen, og katastrofe nummer fire inntraff.

			Jeg hadde hatt mobilen i vesken hele kvelden fordi jeg ikke ville være den personen som tekstet ved middagsbordet. Luisa hadde gjort det, men det var hennes arrangement; hun kunne gjøre som hun ville.

			Nå innså jeg at forsøket mitt på å fremstå profesjonell kunne ha slått feil, for skjermen min var full av tapte anrop og meldinger fra Meredith. Siste varsel var fra tjue minutter siden.

			Herregud.

			Hva var galt? Hvor lenge hadde hun prøvd å nå meg?

			En rekke muligheter raste gjennom hodet mitt mens jeg ringte henne opp igjen, med hjertet i halsen og svette håndflater.

			Kanskje kontoret sto i brann, eller jeg hadde glemt å sende Prada-vesken tilbake til …

			«Stella. Så hyggelig å endelig høre fra deg.» Den iskalde hilsenen krøp nedover ryggen min som et reptil.

			«Beklager. Jeg hadde telefonen på lydløs og så nettopp …»

			«Jeg vet hvor du var. Jeg så deg i bakgrunnen på Rayas Instagram-historie.»

			Til tross for hennes forakt for bloggere fulgte Meredith dem slavisk. Det hadde visst noe å gjøre med konkurranse og det å holde seg oppdatert på trender.

			Jeg virket å være den eneste som så ironien i det.

			Jeg svelget hardt. «Er det noe galt? Hvordan kan jeg hjelpe?»

			Det spilte ingen rolle at det nærmet seg midnatt en lørdagskveld. Balansen mellom jobb og fritid eksisterte ikke når man var ansatt i en juniorstilling.

			«Det var et problem med neste ukes fotoshoot, men vi løste det mens du var ute og festet», sa Meredith kjølig. «Vi tar dette på mandag. Vær på kontoret mitt klokken 07:30 presis.»

			Linjen ble brutt, og det samme skjedde med ethvert håp om at hun ville la kveldens hendelser passere.

			Jeg hadde en følelse av at når klokken ble 08:00 mandag morgen, ville jeg ikke lenger jobbe der.

